สว.หนุนภาคประชาชนตรวจสอบรัฐบาล
ประชาไท - 15 มี.ค. 48ช่วงบ่ายวันนี้ บริเวณหน้ารัฐสภา กลุ่มสมัชชาคนจนเปิดเวทีอภิปรายสาธารณะในหัวข้อ ประชาชนจะตรวจสอบรัฐบาลได้อย่างไร โดยมี นพ. นิรันดร์ พิทักษ์วัชระ นายประสาร มฤคพิทักษ์ นายประสงค์ เลิศรัตนวิสุทธิ์ และนายสุริยะใส กตะศิลา เป็นผู้ร่วมอภิปราย ซึ่งมติโดยรวมของการอภิปรายมีการเน้นย้ำให้เกิดการรวมกลุ่มสร้างเครือข่าย หรือจัดตั้งองค์กรภาคประชาชน เพื่อเป็นกำลังในการตรวจสอบนโยบายของรัฐบาลว่าผลประโยชน์ต่างๆ ตกสู่ประชาชนระดับรากหญ้าจริงหรือไม่ นพ.นิรันดร์ พิทักษ์วัชระ ส.ว.อุบลราชธานี กล่าวว่า เหตุที่พรรคไทยรักไทยต้องการมีเสียงในสภามากกว่า 300 เสียงนั้น ก็เพื่อปูทางเข้าไปใช้อำนาจอย่างเป็นรูปธรรมในการออกนโยบายหรือกฎหมาย ซึ่งล้วนมีผลกระทบต่อประชาชน นโยบายที่รัฐออกมาเพื่อประชาชน ไม่ว่าจะเป็นนโยบายเอื้ออาทรต่าง ๆ หรือจะเป็นนโยบายพัฒนาเศรษฐกิจของประเทศ เมื่อกลับมาสังเกตจริงแล้ว ๆ สามารถแก้ไขปัญหาความยากจนของประชาชนได้จริงหรือ เพราะขณะที่ชาวบ้านมีรายเพิ่มขึ้นเฉลี่ยต่อเดือน 2000 บาทต่อครอบครัว แต่ผลพวงจากนโยบายต่าง ๆ ที่รัฐได้ออกมานั้นกลับสร้างหนี้ให้เพิ่มขึ้นถึงครอบครัวละ 60000 บาท ส.ว.อุบลราชธานีกล่าว นพ.นิรันดร์กล่าวต่อว่า แนวทางในการตรวจสอบรัฐบาลที่ดีที่สุดก็คือ การตรวจสอบในเรื่องการกำหนดนโยบายทางเศรษฐกิจ ซึ่งต่อไประบบทางเศรษฐกิจของประเทศจะเป็นแบบผูกขาดที่เกี่ยวพันกับอำนาจทางการเมือง ซึ่งจะมีการทุจริตเชิงนโยบายกันมากขึ้น บรรดานักธุรกิจการเมืองมีผลประโยชน์ทับซ้อนมากขึ้น จึงควรจับตาดูให้ดี โดยผู้ที่จะทำหน้าที่ในการเปิดตัวการโกงได้ดีที่สุดก็คือ ชาวบ้าน ไม่ใช่ ส.ส. หรือ ส.ว. ด้านนายสุริยะใส กตะศิลา จากคณะกรรมการรณรงค์เพื่อประชาธิปไตย (ครป.) กล่าวว่า เหตุที่การเมืองภาคประชาชนควรเกิดขึ้น ไม่ใช่เพียงเพราะความอ่อนแอของฝ่ายค้านที่ไม่สามารถคัดค้านอะไรได้ แต่ยังมีอีกหลายปัจจัย เช่น การที่พรรคไทยรักไทยเป็นรัฐบาลพรรคเดียวที่มีเสียงข้างมากซึ่งสามารถจะทำอะไรก็ได้ โดยกลไกการตรวจสอบาจากหน่วยงานอิสระต่างๆ ไม่สามารถเข้าถึงได้ จึงน่าจะมีพรรคการเมืองมภาคประชาชนร่วมด้วย นายสุริยะใสกล่าวเพิ่มเติมว่า ขอให้คณะกรรมธิการในรัฐสภาช่วยกันจับตามองการทำงานของรัฐบาลพรรคไทยรักไทยว่า อำนาจในการตรวจสอบรัฐบาลของส.ว. และส.ส. จะมีมากน้อยแค่ไหน และ 25 พันธสัญญาของนายกรัฐมนตรีจะเป็นจริงหรือไม่ ที่จะสนับสนุนกลุ่มเอ็นจีโอหรือกลุ่มอิสระต่าง ๆ นายประสงค์ เลิศรัตนวิสุทธิ์ ตัวแทนนักข่าว จากสมาคมนักหนังสือพิมพ์แห่งประเทศไทย กล่าวว่า ความสำคัญของการเมืองภาคประชาชนอยู่ที่การช่วยนำข้อมูลต่างๆ มาร่วมตรวจสอบว่าสิ่งที่รัฐทำนั้นดีต่อประชาชนจริงหรือไม่ โดยส่วนใหญ่จะเป็นการตรวจสอบในเชิงนโยบายที่อาจจะมีการทุจริต อย่างเช่นในกรณีของ OTOP ที่ปัจจุบันเป็นไปได้ว่าผู้ผลิตที่แท้จริงอาจไม่ใช่ชาวบ้าน แต่เป็นการลงทุนของนายทุนและชาวบ้านเป็นเพียงแรงงานเท่านั้น และตัวเลขในการขายสินค้าที่รัฐแถลงนั้นมันก้าวกระโดดเกินไปเหมือนเป็นการสร้างภาพ จากปีที่เริ่มต้นมีมูลค่า 800 กว่าล้าน อีกสองปีถัดมากลายเป็น 33000 ล้านบาท ทำให้คิดว่า นโยบายของรัฐบาลนั้นผลจริง ๆ ที่ได้มามีการตรวจสอบที่ไม่แน่ชัด นายประสงค์กล่าว นายประสาร มฤคพิทักษ์ จากเครือข่ายนักธุรกิจเพื่อสังคม ให้ข้อคิดเห็นว่า นโยบายหลายอย่างของรัฐบาล ส่งผลกระทบต่อชาวบ้าน เพราะรัฐพยายามที่จะเปลี่ยนวิถีชีวิตของชาวบ้าน เช่น การออกนโยบายการค้าเสรี( FTA) กับประเทศจีนที่หวังจะให้การส่งออกในประเทศดีขึ้น แต่กลับทำให้ชาวบ้านจนลงเรื่อย ๆ เพราะสิ่งของอุปโภค บริโภคของจีนทะลักเข้ามาทำให้เสียดุล ภาคเกษตรได้รับความเสียหายมาก 
ประชาไท - 15 มี.ค. 48 ช่วงบ่ายวันนี้ บริเวณหน้ารัฐสภา กลุ่มสมัชชาคนจนเปิดเวทีอภิปรายสาธารณะในหัวข้อ ประชาชนจะตรวจสอบรัฐบาลได้อย่างไร โดยมี นพ.